# Casa-fàbrica Francesc Aranyó

La casa-fàbrica Francesc Aranyó era un edifici situat al carrer de Sant Rafael, 10 del Raval de Barcelona, avui desaparegut.

## Història

El 1797, els propietaris de diversos horts presentaren una sol·licitud a a l'Ajuntament de Barcelona per a obrir-hi tres nous carrers entre de la Cadena i d'en Robador, aprovats l'11 de març del 1798 com Sant Rafael, Sant Bernat (canviat després pel de Beat Oriol) i la Concepció (després d'en Sadurní). Tot seguit, Eulàlia Paxeras i el seu marit, el metge Llorenç Grasset, van establir en emfiteusi una parcel·la del seu hort amb façana al nou carrer de Sant Rafael al comerciant i fabricant d'indianes Josep Alabau i Cabot, propietari d'unes cases al carrer de l'Hospital. El 1806, Alabau va entrar en concurs de creditors, i el 1826, el síndic d'aquests va restituir la propietat al matrimoni Grasset-Paxeras, que en va tornar a establir una part al comerciant Francesc Parera i Compte, adquisidor de les cases d'Alabau. El 1828, aquest va demanar permís per a edificar-hi una façana de planta baixa i tres portes, segons el projecte del mestre de cases Pere Camps.
Posteriorment, la propietat va passar a mans del fabricant de sabó Francesc Aranyó i Torrents, que el novembre del 1830, va demanar permís per a edificar-hi una casa de planta baixa, dos pisos i golfes, segons el projecte del mestre de cases Josep Borrell. El gener del 1831, va sol·licitar novament permís per a modificar els balcons del segon pis de l'edifici en construcció, segons el projecte del mateix autor, i novament el 1833 per a obrir-hi una porta d'escala a l'extrem esquerre, aquest cop segons el projecte del mestre de cases Mateu Marquès. Igual que els seu germans Gaietà i Josep, Francesc Aranyó provenia d'una família de teixidors de seda o «velers» de Manresa que durant el segle xix va donar lloc a una nissaga de fabricants tèxtils. Va morir el 1851, i segons l'inventari post mortem dels seus béns, fet per la vídua Maria Anna Colomer, tenia dues fàbriques: la del carrer de Sant Rafael i una altra a Cornellà. La propietat fou heretada per la seva filla Rosa Aranyó i Colomer (†1864), casada amb Martí Antoni Trasserra i Masmitjà.
El 1857 s'hi instal·là la fàbrica de sabó La Rosalía de la societat Gotzens, Deloustal i Cia, traslladada des de Gràcia: «San Rafael, 10, La Rosalía, Gran fábrica de jabón duro blanco, amarillo, jaspeado, de varias clases; y de jabon oleina. Se hacen espediciones á todas partes. Sres. Gotcens, Deloustal y comp.» El 1860, es va presentar a l'Exposició Industrial de Barcelona amb sabó comú, i el 1863 es va donar a conéixer un nou aparell per a fabricar sabó, inventat pel director Lluís Deloustal i Constants. Posteriorment, la societat s'escindí i Deloustal es va presentar a l'Exposició Universal de París de 1867 en solitari.
Finalment, l'edifici fou enderrocat cap al 1996 per a la construcció d'una promoció d'habitatges de l'empresa mixta Promoció Ciutat Vella SA (PROCIVESA), i el Servei d'Arqueologia de Barcelona hi va recuperar una mostra de rajoles amb motius de fruites situades a la part posterior de la planta baixa.

## Referències

* ↑ «I-89 Acords municipals 1798». AHCB, 11-03-1798.
* ↑ AHPB, notari Ignasi Plana i Fontana, nanual 1.113/25, f, 412-418v, 24-03-1798.
* 1 2 AHPB, notari Ferran Ferran, manual 1.312/41, f. 503-519v, 09-04-1866. Inventari post mortem dels béns de Rosa Aranyó i Colomer.
* ↑ «Causa de Josep Llimona, fabricante de indianas, Josep Castaner y otros vecinos de Barcelona contra Josep Alabau y Cabot, comerciante, y otros». REAL AUDIENCIA, Pleitos civiles 1054. ACA, 1806.
* ↑ Diario de Barcelona, 21-05-1817, p. 754.
* ↑ AHPB, notari Manuel Rafart, manual 1.223/4 (2a part), f. 187v-193, 11-09-1826.
* ↑ «Francesc Parera. Comerciant. Sant Rafael. Solar. Edificar una tanca amb tres portes». C.XIV Obreria C-133/1828, 01-02-1828.
* ↑ Guía de forasteros en Barcelona, 2ª parte, 1842, p. 37.
* ↑ Guía general de Barcelona, 1849, p. 392.
* ↑ «Francesc Arañó. Sant Rafael. Edificar de 2 pisos amb balcons». C.XIV Obreria C-107. AHCB, 06-11-1830.
* ↑ «Francesc Arañó. Sant Rafael. Fer balcons de sortida a partir de les finestres del 2n. pis». C.XIV Obreria C-145/1831-003. AHCB, 05-01-1831.
* ↑ «Francisco Arañó. Sant Rafael 23. Quarter 5, barri 4, illa 16. Reformar casa». C.XIV Obreria C-116/1833-109. AHCB, 16-11-1833.
* ↑ Cabana, 1992.
* ↑ Diario de Barcelona, 26-12-1851, p. 7658.
* ↑ AHPB, notari Josep Maria Marzola, manual 1.321/4, f. 17-26v, 27-01-1852.
* ↑ Diario de Barcelona (edición mañana), 19-03-1857, p. 2279.
* ↑ El Consultor. Nueva guía de Barcelona, 1863, p. 146, 234.
* ↑ Anuario general del comercio, de la industrial y de las profesiones; de la magistratura y de la administracion, 1863, p. 614.
* ↑ Orellana, Francisco J. Reseña completa descriptiva y crítica de la Exposicion Industrial y Artística de productos del Principado de Cataluña, 1860, p. 162.
* ↑ Diario de Barcelona (edición mañana), 28-08-1863, p. 7777-7778.
* ↑ Deloustal y Constants, Luis. «APARATO PARA LA FABRICACION DE JABONES». Privilegio de invención 2660. Oficina Española de Patentes y Marcas, 11-04-1863.
* ↑ Exposition Universelle de 1867 à Paris. Catalogue général. Produits (bruts et ouvrés) des industries extractives, p. 162.
* ↑ Anuario del comercio, de la industria, de la magistratura y de la administración, 1888, p. 814.
* ↑ «5.5. Finques adquirides per PCV destinades a operacions immobiliàries en el mercat lliure, analitzades per la Sindicatura». Informe 04/95-A. Promoció Ciutat Vella, SA (PROCIVESA). Exercici 1994, 1995.
* ↑ «Carrer Sant Rafael 10». Carta Arqueològica de Barcelona. Servei d'Arqueologia de Barcelona (CC-BY-SA via OTRS).
* ↑ «Expedient d'enderroc de l'edifici ubicat al carrer Sant Rafael, 10». SABCD-Q100-Q118-Q153-1128/1996 (z.2). Servei d'Arqueologia de Barcelona, 1996.

## Bibliografia

* Balaguer i Primo, Francesc. Fabricación de jabones, 1873 (Monografias industriales).
* Cabana, Francesc «Els Arañó». Fàbriques i empresaris. Els protagonistes de la Revolució Industrial a Catalunya. Enciclopèdia Catalana, 1992.